Jes Lunde sad i Folketinget for SF og har været topchef i en række nordjyske kommuner. Nu stiller han op som spidskandidat for Radikale Venstre ved kommunalvalget i Aalborg.

Fra folketingsmedlem til kommunaldirektør - og måske snart kommunalpolitiker. Det kan blive situationen for 65-årige Jes Lunde, der har sagt ja til at blive ny spidskandidat for Radikale Venstre i Aalborg. Formelt skal han vælges i forbindelse med en ekstraordinær generalforsamling, der finder sted tirsdag aften. Radikale Venstre havde ellers valgt den nuværende ældrerådmand Jørgen Hein som spidskandidat, men op til sommerferien trak han sit kandidatur. "En helt, helt gal beslutning" Jes Lunde har tidligere siddet i Folketinget for SF i 17 år, men i 2001 forlod han politik til fordel for et lederjob i den offentlige sektor, og senest har han været kommunaldirektør i Rebild Kommune. Men nu vil han gerne i byrådet i Aalborg Kommune og kæmpe for miljø og grøn omstilling samt forbedre forholdene for sårbare børn. Og i lighed med partifællerne i Aalborg - ikke på landsplan - vil han kæmpe imod Egholm-forbindelsen, som Lunde kalder "en helt, helt gal beslutning".